Συντεταγμένες: 27°11′37″N 2°27′38″E﻿ / ﻿27.19361°N 2.46056°E﻿ / 27.19361; 2.46056

Το **Ιν Σαλάχ** ή **Αΐν Σαλάχ** (αραβικά: عين صالح‎) είναι πόλη όαση στην κεντρική Αλγερία. Ήταν κάποτε σημαντικός εμπορικός σύνδεσμος στη διασαχαριακή διαδρομή των καραβανιών. Σύμφωνα με την απογραφή του 2008 έχει πληθυσμό 32.518 κατοίκων, από 28.022 το 1998, με ετήσιο ρυθμό αύξησης 1,5%, το χαμηλότερο στην επαρχία Ταμανρασσέτ. Ο οικισμός βρίσκεται στην καρδιά της περιοχής της ερήμου Σαχάρας. Το όνομα *Ιν Σαλάχ* προέρχεται από τον όρο «καλό πηγάδι».

Γεωγραφία
---------

Μια αμμοθίνη στο δυτικό άκρο της πόλης περνά μέσα από την πόλη και τη χωρίζει στη μέση. Η αμμοθίνη κινείται με ταχύτητα περίπου ενός μέτρου κάθε πέντε χρόνια. Καθώς τα κτίρια καλύπτονται από την άκρη της, οι κατασκευές στο πίσω μέρος του αμμόλοφου αποκαλύπτονται σταδιακά. Τέσσερα *κσουρ* (περιτοιχισμένοι οικισμοί) με κόκκινα ή ιώδη τούβλα από πηλό βρίσκονται στην όαση, με το καθένα να διαθέτει το δικό του οχυρό.

Κλίμα
-----

Κλίμα στο Ιν Σαλάχ
Το Ιν Σαλάχ έχει θερμό ερημικό κλίμα (Κλιματική ταξινόμηση Κέππεν *BWh*), με μακρά, θερμά καλοκαίρια και βραχείς, ζεστούς χειμώνες, και μέσο όρο μόλις 16 χιλιοστών βροχόπτωσης ανά έτος. Οι θερινές θερμοκρασίες είναι σταθερά υψηλές καθώς συνήθως πλησιάζουν τους 50 °C αλλά οι θερμοκρασίες τη νύχτα πέφτουν αρκετά περίπου στους 30 °C. Ακόμα και στις αρχές Μαΐου ή στα τέλη Σεπτεμβρίου, οι θερμοκρασίες κατά τη διάρκεια της ημέρας μπορούν εύκολα να φτάσουν τους 45 °C. Οι νύχτες του χειμώνα μπορεί να είναι ψυχρές και μπορεί να σημειωθεί παγετός αλλά οι μέρες είναι ευχάριστα ζεστές, ηλιόλουστες και ξηρές. Κατά τη διάρκεια του καλοκαιριού, στην περιοχή της Σαχάρας στην Αλγερία εμφανίζεται καυτός νότιος άνεμος ο οποίος μεταφέρει σκόνη που ονομάζεται σιρόκος. Αυτοί οι άνεμοι πνέουν στα οροπέδια της βόρειας Αλγερίας μέχρι 40 ημέρες και φτάνουν στην παράκτια περιοχή Τελ για 20 ημέρες. Στο Ιν Σαλάχ έχουν καταγραφεί θερμοκρασίες τουλάχιστον 35 °C σε κάθε μήνα του έτους. Η μέση ετήσια σχετική υγρασία είναι χαμηλή, με μόλις 24%. Ο ουρανός είναι αίθριος ολόκληρο τον χρόνο και οι νεφελώδεις μέρες είναι πολύ σπάνιες. Έτσι, η ηλιακή ακτινοβολία είναι μεταξύ των υψηλότερων στον πλανήτη και η ετήσια διάρκεια της ηλιοφάνειας εκτιμάται μεταξύ 3.700 και 4.000 ωρών. Το Ιν Σαλάχ αναφέρεται συχνά ως ένα από τα πιο θερμά σημεία σε ολόκληρο τον κόσμο. Μαζί με το Αντράρ και το Ρεγκάνε, το Ιν Σαλάχ αποτελεί το «Τρίγωνο της Φωτιάς», όπως λένε οι κάτοικοι λόγω της ακραίας ζέστης που κυριαρχεί στην περιοχή από τον Μάιο μέχρι τον Σεπτέμβριο.

| Κλιματικά δεδομένα Ιν Σαλάχ (2000 - 2015) |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Μέση Μέγιστη °C (°F) | 22.3 | 25.1 | 30.5 | 35.2 | 39.6 | 43.8 | 46.4 | 45.2 | 41.9 | 36.2 | 28.0 | 23.2 | 34,64 |
| Μέση Μηνιαία °C (°F) | 14.7 | 17.2 | 22.4 | 26.6 | 31.4 | 35.7 | 38.5 | 37.6 | 34.3 | 28.8 | 20.6 | 16.0 | 26,84 |
| Μέση Ελάχιστη °C (°F) | 7.3 | 9.6 | 14.1 | 18.2 | 23.2 | 27.5 | 30.7 | 30.1 | 26.7 | 21.3 | 13.2 | 8.8 | 19,06 |
| Υετός mm (ίντσες) | 3,7 | 3,5 | 1,2 | 1,6 | 0,5 | 0,1 | 0(0) | 0,5 | 0,2 | 1,2 | 0,5 | 2,7 | 15,7 |
| % υγρασίας | 41.3 | 35.0 | 27.2 | 22.8 | 17.9 | 13.1 | 11.9 | 12.4 | 16.2 | 23.5 | 30.9 | 41.9 | 24,51 |
|
| Μέσες ημερήσιες ώρες ηλιοφάνειας | 8.9 | 9.4 | 10.6 | 11.1 | 11.4 | 11.6 | 12.2 | 11.9 | 10.9 | 9.9 | 9.3 | 8.5 | 125,7 |
|
| Ποσοστό πιθανής ηλιοφάνειας | 83 | 84 | 86 | 88 | 89 | 90 | 91 | 90 | 89 | 86 | 88 | 82 | 1.046 |
| *Πηγή #1: Αραβική Μετεωρολογική Βίβλος* |
| *Πηγή #2: Γενική κλιματολογία για το Ιν Σαλάχ, Αλγερία (2000 - 2015)* |

Μεταφορές
---------

Αεροπορικές πτήσεις μέσω του αεροδρομίου του Ιν Σαλάχ συνδέουν την πόλη με την πρωτεύουσα Αλγέρι και άλλες μεγάλες πόλεις της Αλγερίας. Ο σταθμός λεωφορείων του Ιν Σαλάχ εξυπηρετεί λεωφορεία που συνδέουν τον βορρά και τον νότο. Η πόλη βρίσκεται στη συμβολη του Διασαχαριακού Αυτοκινητοδρόμου, ο οποίος οδηγεί στα βόρεια στη Γκαρντάια και το Αλγέρι και νότια στο Ταμανρασσέτ, και της εθνικής οδού N52, η οποία οδηγεί δυτικά προς τα Ιν Γκαρ και Ρεγκάνε.

Οικονομία
---------

Εκτός από τα κοιτάσματα πετρελαίου και φυσικού αερίου, οι κύριες οικονομικές δραστηριότητες του Ιν Σαλάχ είναι γεωργικής φύσεως, με άρδευση που παρέχεται από αρτεσιανά πηγάδια. Η όαση έχει πάνω από 200.000 χουρμαδιές. Το κύριο προϊόν είναι οι χουρμάδες, τα φρούτα και τα λαχανικά. Ο κήπος με φρούτα και λαχανικά και τα φοινικόδενδρα αγκαλιάζουν τον οικισμό στις νότιες και δυτικές άκρες του. Τα δένδρα αυτά προστατεύονται από την κινούμενη άμμο με φράκτες. Το Ιν Σαλάχ είναι επίσης κέντρο των νομάδων Τουαρέγκ. Οι πηγές πετρελαίου και φυσικού αερίου του Ιν Σαλάχ φιλοξενούν το *In Salah Project*, ένα σημαντικό συστατικό του οποίου περιλαμβάνει εγκατάσταση για την απομάκρυνση του CO2 από το παραγόμενο αέριο. Στη συνέχεια, το CO2 επανατοποθετείται σε υπόγειο σχηματισμό.

Εκπαίδευση
----------

Το 6,7% του πληθυσμού έχει ολοκληρώσει την τριτοβάθμια εκπαίδευση (το υψηλότερο ποσοστό στην επαρχία) και ένα άλλο 20,1% έχει ολοκληρώσει τη δευτεροβάθμια εκπαίδευση. Το συνολικό ποσοστό αλφαβητισμού είναι 80,1%, και είναι 88,7% μεταξύ των ανδρών και 71,4% μεταξύ των γυναικών.

Παραπομπές
----------

1. ↑  *GEOnet Names Server*. 11  Ιουνίου 2018. -472676.
2. ↑  «In Salah (Commune, Tamanrasset, Algeria) - Population Statistics, Charts, Map and Location». Ανακτήθηκε στις 23  Νοεμβρίου 2019.
3. ↑  «Population: Wilaya de Tamanrasset» (PDF) (στα Γαλλικά). Office National des Statistiques Algérie. Αρχειοθετήθηκε από το πρωτότυπο (PDF) στις 13 Νοεμβρίου 2011. Ανακτήθηκε στις 23 Νοεμβρίου 2019.
4. ↑  «Algeria Communes». Statoids. Ανακτήθηκε στις 23 Νοεμβρίου 2019.
5. 1 2 3  «I-n-Salah | Algeria». *Encyclopedia Britannica* (στα Αγγλικά). Ανακτήθηκε στις 23 Νοεμβρίου 2019.
6. ↑  E.A. Pearce· Gordon Smith. *The Times Books World Weather Guide*. The Times Books. Three Rivers Press. ISBN 0812918819.
7. ↑  The World Book Encyclopedia. Chicago: Scott Fetzer Co. 2007.
8. ↑  «Climate de In-Salah» (στα Γαλλικά). Αρχειοθετήθηκε από το πρωτότυπο στις 28 Δεκεμβρίου 2014. Ανακτήθηκε στις 23 Νοεμβρίου 2019.
9. ↑  «3ème Groupe de Transport» (στα Γαλλικά). 29 Ιουλίου 2009. Ανακτήθηκε στις 23 Νοεμβρίου 2019.
10. ↑  «Meteorological Data» (PDF). Αρχειοθετήθηκε από το πρωτότυπο (PDF) στις 4 Μαρτίου 2016. Ανακτήθηκε στις 23 Νοεμβρίου 2019.
11. ↑  «In-Salah, Algeria». Infoclimat. Ανακτήθηκε στις 23 Νοεμβρίου 2019.
12. ↑  «In Salah - LookLex Encyclopaedia». *lexicorient.com*. Αρχειοθετήθηκε από το πρωτότυπο στις 5 Ιουνίου 2011. Ανακτήθηκε στις 23 Νοεμβρίου 2019.
13. ↑  «CO2 Geological Storage Demonstration Project». *www.co2captureandstorage.info*. Αρχειοθετήθηκε από το πρωτότυπο στις 21 Ιουλίου 2011. Ανακτήθηκε στις 23 Νοεμβρίου 2019.
14. ↑  «Structure relative de la population résidente des ménages ordinaires et collectifs âgée de 6 ans et plus selon le niveau d'instruction et la commune de résidence» (PDF) (στα Γαλλικά). Office National des Statistiques Algérie. Αρχειοθετήθηκε από το πρωτότυπο (PDF) στις 13 Νοεμβρίου 2011. Ανακτήθηκε στις 23 Νοεμβρίου 2019.
15. ↑  «Taux d'analphabétisme et taux d'alphabétisation de la population âgée de 15 ans et plus, selon le sexe et la commune de résidence» (PDF) (στα Γαλλικά). Office National des Statistiques Algérie. Αρχειοθετήθηκε από το πρωτότυπο (PDF) στις 13 Νοεμβρίου 2011. Ανακτήθηκε στις 23 Νοεμβρίου 2019.